b'\n_START_ARTICLE_\nCvetli\xc4\x8darstvo\n_START_PARAGRAPH_\nFloristika ali cvetli\xc4\x8darstvo je splo\xc5\xa1en izraz za nauk o cvetju. Ime izhaja iz latinskega imena Flora, ki je rimska boginja cvetja in mladosti. Opisuje nego in skrb za cvetje, ravnanje z njim, ustvarjanje razli\xc4\x8dnih kreacij iz cvetja oz. aran\xc5\xbeiranje. Na podro\xc4\x8dju floristike se je razvila celotna industrija, ki za zajema gojenje, dobavo in prodajo na drobno._NEWLINE_Floristi oz. cvetli\xc4\x8darji so ljudje, ki delajo s cvetjem in podobnimi rastlinami na maloprodajni ravni.\n_START_SECTION_\nDelo cvetli\xc4\x8darja\n_START_PARAGRAPH_\nUmetnost cvetli\xc4\x8darstva zajema veliko razli\xc4\x8dnih znanj in spretnosti. Delo cvetli\xc4\x8darja je raznoliko in vklju\xc4\x8duje razli\xc4\x8dna delovna podro\xc4\x8dja. Zgodba nekega izdelka se za\xc4\x8dne z nabavo in pripravo blaga oz. surovin. Pri pripravi blaga se poka\xc5\xbee "umetni\xc5\xa1ka \xc5\xbeilica" cvetli\xc4\x8darja, da lahko skozi uporabo cvetja in podobnih materialov izrazi svoja \xc4\x8dustva. Nato oblikuje razli\xc4\x8dne \xc5\xa1opke in cvetne vezenine, aran\xc5\xbeira darila, izdeluje aran\xc5\xbemaje, krasi prostore in izdeluje vence. Tudi v cvetli\xc4\x8darstvu obstajajo modne smernice, zato morajo cvetli\xc4\x8darji nenehno spremljati njihov razvoj, da lahko odkrivajo nove mo\xc5\xbenosti oblikovanja cvetja.\n_START_SECTION_\nSimbolni pomen cvetja\n_START_PARAGRAPH_\nCvetli\xc4\x8darski izdelki spremljajo vse pomembne dogodke v \xc4\x8dlovekovem \xc5\xbeivljenju, od rojstva otroka, preko poroke do obletnic in nenazadnje tudi smrti. Posamezne cvetlice lahko imajo v razli\xc4\x8dnih kulturah popolnoma razli\xc4\x8den pomen. Mak se \xc5\xbee dolgo uporablja kot simbol spanja in smrti, v gr\xc5\xa1ko-rimski mitologiji se je uporabljal kot daritev mrtvim._NEWLINE__NEWLINE_Drug primer je simbolni pomen poro\xc4\x8dnega \xc5\xa1opka. Po obredu ga nevesta vr\xc5\xbee med svate in tista \xc5\xbeenska, ki ga ulovi, se bo poro\xc4\x8dila naslednja.'